《惠文太子挽歌二首》
唐代·张说

碣馆英灵在，瑶山美谥尊。剪桐悲曩戏，攻玉怆新恩。

宫仗传驰道，朝衣送国门。千秋谷门外，明月照西园。

梁国深文雅，淮王爱道仙。帝欢同宴日，神夺上宾年。

旒旐飞行树，帷宫宿野烟。指言君爱弟，挥泪满山川。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。